Predkladacia správa

Zámer uzavrieť novú Dohodu medzi vládou Slovenskej republiky a vládou Českej republiky o vzájomnej ochrane utajovaných skutočností (ďalej len „dohoda“) vznikol po prehodnotení doterajšej praxe, ktorá bola daná už uzavretou Dohodou medzi vládou Slovenskej republiky a vládou Českej republiky o vzájomnej ochrane utajovaných skutočností podpísanou dňa 23. mája 2000, a taktiež po prijatí vtedy platného zákona č. 241/2001 Z. z. o ochrane utajovaných skutočností a v súčasnosti platného zákona 215/2004 Z. z. o ochrane utajovaných skutočností. Vzhľadom na novú legislatívnu úpravu ochrany utajovaných skutočností a nevyhovujúcu zmluvnú úpravu prikročili zástupcovia národných bezpečnostných úradov oboch krajín k práci na novom znení dohody. 

V septembri roku 2002 sa uskutočnilo prvé kolo expertných rokovaní k danej dohode v Bratislave a následne v júli 2003 expertné rokovanie v Prahe, na ktorých bol dohodnutý predkladaný text dohody. Základom pre rokovanie bol slovenský návrh dohody, ktorý bol počas rokovaní modifikovaný vzhľadom na niektoré odlišnosti legislatívnej úpravy niektorých otázok v národných legislatívach (oblasť priemyselnej bezpečnosti, kompetencie štátnych orgánov v oblasti ochrany utajovaných skutočností, postup pri vykonávaní bezpečnostných previerok). Dohoda bola modifikovaná aj v súlade s ustanoveniami, ktoré tvoria štandard bezpečnostných dohôd uzavretých medzi členskými štátmi Severoatlantickej aliancie. 

Cieľom dohody je zabezpečenie vzájomnej ochrany všetkých utajovaných skutočností, ktoré boli za takéto skutočnosti určené a označené podľa právneho poriadku štátu jednej zmluvnej strany a odovzdané štátu druhej zmluvnej strany. Predkladaná dohoda upravuje podmienky, za akých je možné sa oboznamovať s utajovanými skutočnosťami, ako aj podmienky bezpečnostnej klasifikácie (dáva do súladu stupne utajenia s platnou legislatívou Slovenskej republiky), nakladania a výmeny utajovaných skutočností, spolupráce kompetentných orgánov. 

V prípade predkladanej dohody ide o medzinárodnú zmluvu vládneho typu, ktorá si pre nadobudnutie platnosti pre Slovenskú republiku nevyžaduje súhlas Národnej rady Slovenskej republiky.

Uzavretie predmetnej dohody nebude mať finančný, ekonomický, environmentálny vplyv ani vplyv na zamestnanosť, preto materiál neobsahuje doložku finančných, ekonomických, environmentálnych vplyvov a vplyvov na zamestnanosť. Materiál bol predložený na medzirezortné pripomienkové konanie.

Uzavretie predmetnej dohody je v súlade so záujmami zahraničnej politiky Slovenskej republiky. Návrh dohody je vypracovaný v súlade s medzinárodným právom, ako aj právnym poriadkom Slovenskej republiky.